text: Gunnar glemmer aldrig Berlin-murens fald
  10 november 2014 kl. 09.33
  70-årige Gunnar Thomsen fra Haderslev glemmer aldrig november-dagene for 25 år siden. Den daværende kromand fra Øsby ved Haderslev blev i dagene efter Berlin-murens fald 9. november 1989 landskendt, da han lånte en gravemaskine og kørte 600 kilometer til Berlin for at være med til at rive Berlin-muren ned.
  
  Han fik dog aldrig lov til at lade gravemaskinen gnave løs på den solide mur, men efter nogle dages venten i Berlin fik han som en symbolsk handling lov at komme tæt på muren med gravemaskinen.
  Brokker af muren fik han alligevel med hjem, som han skaffede sig på anden vis. Turen ændrede Gunnar Thomsens liv. Han solgte kroen og begyndte at sælge gamle effekter fra Østtyskland - og har siden drevet en lille butik i Berlin med gamle ting fra DDR-tiden.
  Gense Gunnar Thomsen ved Berlin-muren i november 1989 - her i et klip fra TV SYD 9. november 2009, hvor John Sundstrøm fortæller historien. Varighed 42 sekunder.
  
  